钦定古今图书集成/历象汇编/岁功典/第045卷 > 《礼记》 > 《月令》
## 钦定古今图书集成/历象汇编/岁功典/第045卷 > 《礼记》 > 《月令》

孟夏之月，日在毕，昏翼中，旦婺女中。其日丙丁，其帝
炎帝，其神祝融，其虫羽，其音征，律中中吕，其数七，其
味苦，其臭焦，其祀灶，祭先肺。

〈陈注〉毕宿在申，实沈之次，炎帝大庭氏，即神农也，赤精之君。祝融，颛顼氏之子，名黎，火官之臣。征音属火，中吕巳，律长六寸万九千六百八十三分寸之万二千九百七十四。七者，火之成数。苦焦皆火属

“夏祭灶” ，火之养人者也。“祭先肺” ，火克金也。

蝼蝈鸣，蚯蚓出。王瓜生。苦菜秀。

〈陈注〉此记“巳月之候。”〈大全〉马氏曰：“蝼蝈鸣则阴而伏者，乘阳而鸣也；蚯蚓出则阴而屈者，乘阳而伸也。王瓜生则阳物之可以胜阴邪者也，故其为色赤；苦菜秀则火炎上，故其为味苦。”

天子居明堂左个，乘朱路，驾赤骝，载赤旗，衣朱衣，服
赤玉，食菽与鸡，其器高以粗。

〈陈注〉明堂左个，太寝南堂东偏，色浅者赤，色深者朱。器高而粗大，象物之盛长也。

是月也，以立夏。先立夏三日，太史谒之天子曰：“某日
立夏，盛德在火。”天子乃齐。立夏之日，天子亲帅三公、
九卿、大夫，以迎夏于南郊。还反，行赏封。诸侯庆赐遂
行，无不欣说。

〈陈注〉《立春》言“诸侯大夫”，而此不言“诸侯”者，或在或否，不可必同，故略之也。迎夏南郊，祭炎帝祝融也。

乃命乐师习合礼乐。命太尉赞桀俊，遂贤良，举长大，
行爵出禄，必当其位。

〈陈注〉“习礼乐以将饮酎”故也。太尉，秦官也。桀俊以才言，赞则引而升之之谓。“贤良以德言”，遂使之得行其志也。长大以力言，举选而用之也。

是月也，继长增高，毋有坏堕，毋起土功，毋发大众，毋
伐大树。

〈陈注〉《坏堕》伤已成之气，起土功，发大众妨蚕农之事，“伐树”伤条达之气。

是月也，天子始𫄨。命野虞出行田原，为天子劳农劝
民，毋或失时。命司徒“循行县鄙，命农勉作，毋休于都。”
是月也，驱兽，毋害五谷，毋大田猎。

〈陈注〉𫄨，葛布之细者，夏猎曰“苗”，正为驱兽之害禾苗者耳，与三时不同。

“农乃登麦，天子乃以彘尝麦，先荐寝庙。”是月也，聚畜
百药，靡草死，麦秋至。

〈陈注〉聚药供医事也。“靡草。”草之枝叶。靡细者。阴类。阳盛则死。

继薄刑，决小罪，出轻系。

〈陈注〉刑者，上之所施，罪者，下之所犯。断者，定轻重而施也。小罪相告，即决遣之，不收系；轻罪在系，直纵出之也。

蚕事毕，后妃献茧，乃收茧税，以桑为均，贵贱长幼如

以给郊庙之服

〈陈注〉“后妃献茧”，谓后妃受内命妇之献茧也。“收茧税”者，外命妇养蚕，亦用国北近郊之公桑，近郊之税十一，故亦税其茧十之一，其馀入己，为其夫造祭服，一说再命受服，服者，公家所给，故税十一者，为给其夫祭服也。受桑多则税，茧多，少则税亦少，皆以桑为均齐也。贵谓卿大夫之妻，贱谓士妻，长幼妇之老少也。如一，皆税十一。郊庙之服，天子祭服也。

是月也，“天子饮酎”，用礼乐。

〈陈注〉重酿之酒名“酎。”稠𬪩之义。春造至此始成而饮之，盖盛会也。

《孟夏》行秋令，则苦雨数来，五谷不滋，四鄙入保。行冬
令，则草木蚤枯，后乃大水，败其城郭。行春令，则蝗虫
为灾，暴风来格，秀草不实。